RAPORT AL COMISIEI CĂTRE PARLAMENTUL EUROPEAN ȘI CONSILIU

cu privire la aplicarea Directivei privind serviciile poștale

(Directiva 97/67/CE, modificată prin Directivele 2002/39/CE și 2008/6/CE)

1.Prezentul raport privind aplicarea prezintă modul în care a fost pusă în aplicare Directiva privind serviciile poștale și modul în care se dezvoltă piața serviciilor poștale

În februarie 2008, Parlamentul European și Consiliul au adoptat Directiva 2008/6/CE (denumită în continuare „a treia directivă privind serviciile poștale”), care a introdus baza legală pentru realizarea pieței interne a serviciilor poștale, prin parcurgerea ultimei etape legislative în procesul de deschidere progresivă a pieței. Aceasta stabilește un termen pentru deschiderea completă a pieței - 31 decembrie 2010 pentru 16 state membre și 31 decembrie 2012 pentru cele (la momentul respectiv) 11 state membre rămase. A treia directivă privind serviciile poștale a consolidat de asemenea sarcinile și competențele autorităților naționale de reglementare, a schimbat modul în care pot fi furnizate și finanțate serviciile poștale universale, a prevăzut obligația permiterii accesului la anumite elemente ale infrastructurii poștale și a extins aria de aplicare a dispozițiilor privind protecția consumatorului; de asemenea, a prevăzut obligația Comisiei de a oferi asistență statelor membre cu privire la punerea în aplicare a directivei, inclusiv cu privire la calcularea oricărui cost net al serviciului universal.

În plus, articolul 23 din Directiva 2008/6/CE prevede obligația Comisiei de a prezenta Parlamentului European și Consiliului, o dată la patru ani, un raport privind punerea în aplicare a Directivei, cu informații adecvate privind evoluțiile din acest sector. Deși, conform acestei dispoziții, ar trebui prezentat un raport până în decembrie 2013, prezentarea a fost amânată pentru a acorda timp suficient examinării primelor efecte ale deschiderii complete a piețelor din toate statele membre.

Acest raport privind aplicarea rezumă modul în care Directiva privind serviciile poștale (Directiva 97/67/CE, modificată prin Directivele 2002/39 și 2008/6/CE) a fost pusă în aplicare în întreaga Uniune Europeană, precum și principalele evoluții care au avut loc pe piața serviciilor poștale începând din decembrie 2008. În conformitate cu articolul 23 din Directiva 2008/6/CE, raportul oferă informații privind aspectele tehnologice și modelele economice, sociale și de ocupare a forței de muncă, precum și cu privire la calitatea serviciului. Raportul privind aplicarea este însoțit de un document de lucru al serviciilor Comisiei care oferă informații mai detaliate și include o anexă referitoare la calcularea costului net generat de obligația serviciului universal.

Pentru elaborarea raportului și a documentului de lucru al serviciilor Comisiei, s-au utilizat diverse surse, printre care s-au numărat studii privind Main Developments in the Postal Sector (Principale evoluții în sectorul serviciilor poștale) (2008-2010,) Pricing behaviour of postal operators (Comportamentul în materie de tarifare al operatorilor poștali), Main Developments in the Postal Sector (Principale evoluții în sectorul serviciilor poștale) (2010-2013), un număr de rapoarte ale Grupului autorităților europene de reglementare din domeniul serviciilor poștale (ERGP), contribuții în cadrul Comitetului responsabil de Directiva privind serviciile poștale și al Forumului utilizatorilor de servicii poștale, date ale Eurostat până în 2012 și propriile statistici poștale ale Comisiei pentru perioada de după 2012, în urma deciziei Eurostat de a întrerupe colectarea de date statistice privind sectorul serviciilor poștale, precum și cifre ale Uniunii Poștale Universale. Având în vedere intervalul de timp dintre colectarea datelor și producerea statisticilor, în multe cazuri, cele mai recente statistici disponibile sunt pentru anul 2013, însă, atunci când a fost posibil, s-au utilizat informații mai recente pentru a oferi indicii cu privire la cele mai recente evoluții.

2.Existența unor servicii poștale și de coletărie accesibile și fiabile este esențială pentru piața unică

Serviciile poștale continuă să joace un rol vital în întreaga Uniune Europeană, deși natura rolului se schimbă, dat fiind că noile tehnologii conduc la înlocuirea corespondenței tradiționale cu corespondența electronică (e-substitution) și la creșterea volumului de achiziții online. Capacitatea de a trimite, contra unui preț dinainte stabilit, scrisori și colete care să ajungă într-un timp dat în orice parte a Uniunii Europene rămâne un factor fundamental pentru asigurarea coeziunii sociale, economice și teritoriale, precum și pentru dezvoltarea pieței unice. Comerțul electronic are un potențial enorm; existența unor servicii de coletărie accesibile și fiabile este mai importantă ca niciodată pentru realizarea potențialului pieței unice digitale.

3.Supravegherea reglementară independentă a înregistrat progrese, însă este nevoie de o supraveghere mai eficientă a pieței de coletărie pentru a ține pasul cu evoluțiile pieței

Autoritățile naționale de reglementare continuă să îndeplinească un rol esențial, susținând și supraveghind aplicarea și asigurarea respectării Directivei privind serviciile poștale în statele membre. Din ce în ce mai des, ele colaborează cu autorități de reglementare a altor servicii de comunicații (de exemplu, servicii de comunicații electronice, radiodifuziune și televiziune). Grupul autorităților europene de reglementare din domeniul serviciilor poștale (ERGP), înființat în 2010, a îmbunătățit consultarea, coordonarea și cooperarea între autoritățile naționale de reglementare la nivel european.

De-a lungul timpului, autoritățile naționale de reglementare au avut tendința de a se concentra pe scrisori. Având în vedere scăderea volumului de scrisori și creșterea numărului de colete determinată de vânzările prin comerțul electronic, pentru a obține o imagine completă și exactă a piețelor poștale și de coletărie globale și pentru a dezvolta pe deplin potențialul pieței unice digitale, sunt necesare o supraveghere reglementară mai eficientă și date mai cuprinzătoare privind piața serviciilor de coletărie.

4.Un serviciu universal accesibil și fiabil pentru scrisori